Gică Popescu, "înțepat" de Răzvan Burleanu, după ce s-a plâns că n-a primit bilete pentru Euro
Răzvan Burleanu clarifică situația biletelor pentru Euro2024: Gică Popescu a avut două oportunități de a le achiziționa.
Răzvan Burleanu, președintele Federației Române de Fotbal (FRF), a oferit vineri clarificări legate de biletele pentru Euro 2024, după ce Gică Popescu, fostul mare internațional român, s-a plâns că nu a primit bilete pentru turneul final.
Burleanu a subliniat că nu FRF s-a ocupat de comercializarea biletelor, ci UEFA, organizatorul turneului. Federația a avut acces la un număr limitat de coduri pentru bilete, care au fost distribuite familiilor jucătorilor, membrilor afiliați FRF și foștilor internaționali.
Burleanu susține că Popescu și-a putut achiziționa bilete pentru Euro
"Domnul Gică Popescu a avut două oportunități pentru a-și achiziționa bilete pentru Euro," a spus Burleanu, adăugând: "A fost contactat de un coleg de-al meu și i s-a oferit un cod. De asemenea, clubul pe care îl conduce a primit un cod separat."
Burleanu a precizat că nu știe dacă Popescu a achiziționat bilete, dar a ținut să sublinieze că "cei care și-au dorit să achiziționeze bilete au avut această posibilitate."
Rivalitatea dintre Gică Popescu și Răzvan Burleanu este una de notorietate în fotbalul românesc. Totul a început în 2014 când "Baciul" ar fi trebuit să-i urmeze lui Mircea Sandu la șefia FRF, însă a fost arestat, iar Răzvan Burleanu a câștigat alegerile.
Când și unde joacă România la EURO
Naționala României va avea următorul program la EURO 2024, în cadrul calendarului complet al grupei E:
- 17 iunie: ROMÂNIA – Play-off B (Munchen, 16:00), Belgia – Slovacia (Frankfurt, 19:00)
- 21 iunie: Slovacia – Play-off B (Dusseldorf, 16:00)
- 22 iunie: Belgia – ROMÂNIA (Koln, 22:00)
- 26 iunie: Slovacia – ROMÂNIA (Frankfurt, 19:00), Play-off B – Belgia (Stuttgart, 19:00)
Se califică în faza optimilor de finală primele două clasate din fiecare grupă, plus cele mai bune 4 locuri trei din toate cele 6 grupe EURO 2024.
Urmăriți SPORT.RO și pe Google News